和郭功甫遊采石
作者：李之儀
朝代：宋

paragraphs: 卒歲愔愔無地雪，三首新詩報明發。
使君近作采石遊，勝踐傳聞驚久缺。
亢陽便有欲雪意，和氣先期振巖穴。
想見旌旗錦繡張，如從元君朝北闕。
後携一老何奇哉，朱顔鶴髮超塵埃。
噭呼江上來席上，迤邐萬古隨雲開。
騎鯨仙人不敢避，玉鏡臺郎俄復迴。
分明月下遇賞歎，將軍新自天邊來。
逡巡落筆轟春雷，落花亂點荒池臺。
沈埋蓁莽見一旦，名高此地真當才。
從來不許說前輩，寄聲魚鳥休驚猜。
直疑乘槎叩月窟，又若登臨望天台。
酒行已徹更須酌，醉倒寧辭無算杯。
卓然一段極則事，遣我擊節因誰催。